Juletre

=Juletre=

Innen petroleums- og naturgassindustrien er et juletre, eller ventiltre, en ansamling av ventiler, spoler og rørdeler brukt i en oljebrønn, gassbrønn, vann- eller gassinjeksjonsbrønn. Navnet ”juletre” kommer av at formen og alle delene kan sammenlignes med et pyntet tre.



Juletreet må ikke forveksles med brønnhodet. Dette er to separate deler og må ikke ses på som én. Et brønnhode må være tilstede for å utnytte et juletre, mens et brønnhode kan brukes uten at juletreet er tilstede under boreoperasjoner. Oljebrønner på land som krever pumper for å få opp oljen benytter vanligvis ikke juletre siden det ikke er noe trykk.

I løpet av de få siste tiårene har juletrærne blitt mer komplekse. De er som oftest laget av blokker av stål som inneholder flere ventiler i fremfor ventiler satt sammen med flenser. Dette gjelder spesielt juletrær som står på havbunnen. De nye trærne har mistet likheten med juletrær, siden delene er skjult i blokken, men navnet henger fortsatt med.



Det er vanlig å dele inn i ”subsea tree” eller ”surface tree”. Undervannstre byr på mange flere utfordringer innen materialvalg og vedlikehold fremfor et ventiltre på land.

Hovedfunksjonen til et juletre er å kontrollere strømmen inn eller ut av en brønn, vanligvis olje, gass eller vann. Ofte har et ventiltre mange andre funksjoner, som kjemikalieinjeksjon, trykkavlastning, målestasjon for trykk, temperatur, korrosjon, erosjon, sanddeteksjon, strømningshastighet, sammensetning og tilkoblingspunkt for annet utstyr.

Når anlegget er klart for å motta olje fra brønnen blir ventilene åpnet og strømmen går videre i en ledning. Ledningene leder oljen til en produksjonsplattform, lagerskip eller direkte til et raffineri på land.

Ventiltreet kan også brukes til å kontrollere injeksjon av vann eller gass tilbake i reservoaret.

Under produksjon blir treet brukt til injeksjon av kjemikalier, alkoholer eller oljedestillat for å enten forhindre problemer eller løse oppståtte komplikasjoner som blokader i ledningen.

De tekniske begrensningene på dagens juletrær er ca. 3000 meters dyp og arbeidstemperatur på ca. -45 grader C til 180 grader C med et trykk opp til ca. 1000 bar.

Det dypeste undervannstreet ligger i Mexicogulfen på ca. 2700 m.


 * Referanser**
 * [|Wikipedia]**